
Liepos 12 d., Birštono savivaldybėje lankėsi projekto Nr. LT-PL-1R-049 „Bendradarbiavimas abipus sienos sveiko senėjimo ir socialinės gerovės srityje“ partneriai iš Punsko valsčiaus (Lenkijos Respublika). Projektą kartu įgyvendina Punsko valsčius, Birštono savivaldybės administracija bei viešoji įstaiga Birštono pirminės sveikatos priežiūros centras. 
Punsko valsčiaus viršaitis Vytautas Liškauskas, projekto koordinatorės Onutė Kliučinskaitė bei Rita Vailionienė susitikimo metu su Birštono savivaldybės administracijos direktoriumi Valentinu Vincu Revucku bei Strateginio planavimo ir investicijų skyriaus vedėja Jovita Tirviene aptarė projekto įgyvendinimo eigą, abiejų savivaldybių gydymo įstaigų rekonstrukcijos darbų klausimus, artimiausiu metu planuojamus mokymus socialinės srities darbuotojams. Projekto partnerės viešosios įstaigos Birštono pirminės sveikatos priežiūros centro direktorė Daiva Citvarienė svečiams pristatė įstaigos veiklą bei aprodė projekto metu numatomas rekonstruoti centro patalpas.

Projektas Nr. LT-PL-1R-049 „Bendradarbiavimas abipus sienos sveiko senėjimo ir socialinės gerovės srityje“ finansuojamas 2014–2020 metų Europos Sąjungos finansinio laikotarpio Europos teritorinio bendradarbiavimo tikslo programos Interreg V–A Lietuvos–Lenkijos bendradarbiavimo programos lėšomis. Projekto tikslas – gyvenimo kokybės gerinimas per koordinuotą sveikatos priežiūros ir socialinės apsaugos sistemos plėtrą Lietuvos–Lenkijos pasienyje. Projekto įgyvendinimo laikotarpis – 24 mėnesiai (2017-03-01–2019-02-28). Pagrindinis partneris – Punsko valsčius, partneriai – Birštono savivaldybės administracija bei viešoji įstaiga Birštono pirminės sveikatos priežiūros centras. Bendras projekto biudžetas: 955.524,00 Eur, Europos regioninės plėtros fondo lėšos (85 %) – 812.195,40 Eur. Bendras partnerių įnašas (15 %) – 143.328,60 Eur.

